
LIETUVOS RESPUBLIKOS SEIMO KANCELIARIJOS
TEISĖS DEPARTAMENTAS

IŠVADA

DĖL LIETUVOS RESPUBLIKOS  VALSTYBINIO SOCIALINIO DRAUDIMO ĮSTATYMO 1, 2, 34, 36, 371, 38, 42, 43, 44, 45, 46 STRAIPSNIŲ PAKEITIMO IR PAPILDYMO ĮSTATYMO PROJEKTO

2002-04 - 16              Nr.IXP – 1277(2)

Vilnius


Alternatyvių projektų Teisės departamente negauta.

Vertinant projektą juridinės technikos požiūriu ir pagal jo santykį su galiojančiais įstatymais, galima būtų pateikti šias pastabas ir pasiūlymus:

	1. Šiuo metu galiojantis Valstybinio socialinio draudimo įstatymas turi 48 straipsnius, iš kurių 30 yra pripažinti netekusiais galios. Teikiamame projekte iš  galiojančių 18 straipsnių siūloma pakeisti ar papildyti 11 straipsnių, todėl, atsižvelgiant į Įstatymų ir kitų teisės norminių aktų rengimo tvarkos įstatymo reikalavimus, turėtų būti teikiama nauja šio įstatymo redakcija. 

	2. Projekto 3 straipsniu keičiamo įstatymo 34 straipsnio 2 dalyje sampratą “darbo užmokesčio minimumas” reikėtų tikslinti atsižvelgiant į tai, kad pagal Darbo apmokėjimo įstatymo 2 straipsnį, Vyriausybė nustato minimalų valandinį atlygį (minimalią mėnesinę algą).

	3. Projekto 4 straipsnio, keičiamo įstatymo 36 straipsnio nuostatas reikėtų tikslinti. Straipsnio 8 dalyje numatyta, kad ūkininkai įmokas gali mokėti jiems patogiu metu, bet ne vėliau kaip iki kiekvienų einamųjų metų lapkričio 15 dienos. Tokia nuostata svarstytina, nes pagal projekto formuluotę, ūkininkas, įregistravęs ūkininko ūkį, pvz., gruodžio mėnesį, įmokas sumokės tik kitų metų lapkritį, todėl, kažin ar nekils neaiškumų, jeigu faktiškai nei karto įmokų nemokėjęs ūkininkas kreiptųsi dėl išmokų. Atsižvelgiant į Valstybinio socialinio draudimo įstatymo 5 straipsnyje apibrėžtą valstybinio socialinio draudimo stažo sampratą galima abejoti, ar ūkininkas ir ūkyje dirbantys jo ūkio nariai tuo laikotarpiu yra apdrausti socialiniu draudimu.



	4. Projekto 7 straipsnio, keičiamo įstatymo 42 straipsnio 4 dalį reikėtų tikslinti, atsižvelgiant į tai, kad Valstybinio socialinio draudimo fondas yra juridinis asmuo, todėl šioje dalyje pateiktas baigtinis funkcijų (teisių ir pareigų) sąrašas nesiderina su Civilinio kodekso bei kitų įstatymų nuostatomis. Valstybinio socialinio draudimo fondas, kaip ir bet kuris kitas juridinis asmuo, turi civilinį teisnumą ir veiksnumą, todėl turi ne tik keičiamame įstatyme ar Valstybinio socialinio draudimo fondo įstaigų nuostatuose numatytas teises, bet ir Civiliniame kodekse bei kituose įstatymuose numatytas teises ir pareigas.

